钦定古今图书集成/理学汇编/学行典/第004卷 > 朱子全书 > 《答孙敬甫》
## 钦定古今图书集成/理学汇编/学行典/第004卷 > 朱子全书 > 《答孙敬甫》

《子约》之言，盖为近之。而主一无适者，亦必有所谓格
物穷理者以先后之也。故程夫子之言曰：“涵养必以
敬，而进学则在致知。”此两言者，如车两轮，如鸟两翼，
未有废其一而可行可飞者也。世衰道微，异说蜂起，
其闲盖有全出于异端，而犹不失于为己者，其他则
皆饰私反理，而不足谓之学矣。

又

敬之与否，只在当人一念操舍之闲。而格物致知，莫
先于读书。讲学之为事。至于读书，又必循序致一，积
累渐进，而后可以有功也。

又

持敬致知，实交相发，而敬常为主。所居既广，则所向
坦然，无非大路。圣贤事业，虽未易以一言尽，然其大
概似恐不出此也。